**Z A P I S N I K**

**40.** sjednice školskog odbora Gimnazije „Matija Mesić“ održane **12. siječnja 2017.** godine s početkom u **9** sati u zgradi Gimnazije.

**Prisutni:** Mirjana Stanić, Andrea Sertić, Zlatko Markovinović, Anita Holub i Daria Pinjuh-Budisavljević

**Odsutni:** Dubravka Pitlović i Vesna Gajger

Sjednici nazoče još i Goran Zavor, ravnatelj škole i Gorana Lavrenčić, tajnica škole

Nakon što je predsjednica Školskog odbora Mirjana Stanić utvrdila da sjednici prisustvuje većina članova i da sjednica može započeti za sjednicu je predložen sljedeći

DNEVNI RED

1. Usvajanje zapisnika 39. sjednice Školskog odbora

2. Davanje prethodne suglasnosti na prijedlog ravnatelja o odabiru kandidata za zasnivanje

radnog odnosa po raspisanom natječaju

3. Davanje prethodne suglasnosti na prijedlog ravnatelja o odabiru kandidata za zasnivanje

radnog odnosa do 60 dana bez raspisivanja natječaja

4. Izvješće ravnatelja o provođenju Pravilnika o načinu postupanja odgojno-obrazovnih

radnika školskih ustanova u poduzimanju mjera zaštite prava učenika te prijave svakog

kršenja tih prava nadležnim tijelima

5. Različito

Predloženi dnevni red jednoglasno je prihvaćen

**Ad 1.**

Na zapisnik 39. sjednice Školskog odbora nije bilo primjedbi i jednoglasno je usvojen.

**Ad 2.**

Nakon što su dva nastavnika zatražila sporazumni prestanak ugovora o radu zbog prelaska u drugu školu, Martina Babić sa 23. prosincem, a Ivan Anđelić sa 31. prosincem 2016. godine, škola je nakon dobivene suglasnosti ureda objavila natječaj za jednog nastavnika geografije na neodređeno vrijeme s nepunim radnim vremenom 8 sati nastave tjedno i jednog nastavnika fizike na određeno vrijeme do 31. kolovoza 2017. godine s nepunim radnim vremenom 4 sata nastave tjedno. Natječaj je objavljen 27. prosinca 2016. godine na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči škole. Natječaj je trajao do 4. siječnja 2017. godine. Na natječaj za nastavnika geografije javila su se samo 2 kandidata. Oba kandidata, Jelena Pažin, magistra edukacije geografije i pedagogije i Hrvoje Hricak, prof. geografije i povijesti, ispunjavaju uvjete natječaja.

Na natječaj za nastavnika fizike nitko se nije javio.

Za radno mjesto nastavnika geografije ravnatelj predlaže Jelenu Pažin, magistru edukacije geografije i pedagogije.

Nakon ravnateljevog obrazloženja i kraće rasprave jednoglasno je donesena sljedeća

ODLUKA

Daje se suglasnost na ravnateljevu odluku o zasnivanju radnog odnosa s izabranom kandidatkinjom Jelenom Pažin na neodređeno vrijeme s nepunim radnim vremenom 8 sati nastave tjedno, a sukladno raspisanom natječaju.

Početak rada po ovom ugovoru je 16. siječanj 2017. godine.

Budući da se na natječaj za radno mjesto nastavnika fizike nitko nije javio, ravnatelj je izvijestio članove Školskog odbora da će ta 4 sata nastave tjedno preuzeti profesorica fizike Marija Radovanović kao prekovremeni rad.

**Ad 3.**

Škola je zatražila suglasnost za dva upražnjena radna mjesta spremačice a umjesto Marije Mandić koja je sa 31.8. 2016. otišla u mirovinu i Renate Sigurnjak kojoj je po sporazumu prestao radni odnos sa 10.10. 2016. godine. Kako ne bi bilo problema u održavanju čistoće škole, a do dobivanja suglasnosti, ravnatelj predlaže da se po ugovoru do 60 dana za poslove spremačice primi Danijela Stanić.

Na ravnateljevo obrazloženje i prijedlog nije bilo primjedbi pa je jednoglasno donesena sljedeća

ODLUKA

Daje se suglasnost na ravnateljevu odluku o sklapanju ugovora o radu na određeno vrijeme do 60 dana bez raspisivanja natječaja s Danijelom Stanić.

Početak rada po ovom ugovoru je 16. siječanj 2017. godine.

**Ad 4.**

Izvješće je podnio ravnatelj istaknuvši da tijekom 1. polugodišta nije bilo nasilja između učenika, učenika i nastavnika te ostalih zaposlenika. Nastavnici su upoznati s odredbama ovoga Pravilnika na početku školske godine na sjednici Nastavničkog vijeća. U rješavanju problema: izostanci s nastave, neprimjereno ponašanje, nepažnja ili ometanje nastave uključeni su roditelji, razrednici, pedagoginja i ravnatelj. Razrednici su u okviru sata razredne zajednice poučavali učenike o njihovim pravima i načinu ostvarivanja tih prava, a posebno u slučaju nasilničkog ponašanja. Roditelji su na roditeljskim sastancima informirani o postupanju u slučaju prava učenika. U skladu s ovim Pravilnikom i Kućnim redom Gimnazije, tijekom cijele nastavne godine organizira se dežurstvo nastavnika i učenika i stručne službe škole. Kućni red i popis dežurnih dostupni su na Oglasnoj ploči. Škola koristi video nadzor u skladu s posebnim propisima, a obavijest da se prostor nadzire istaknuta je na ulazu u školu. Vijeće učenika kao ni učenici pojedinačno nisu prijavili bilo kakvo postupanje na štetu učenika. Redovito se provodi preventivni program na razrednoj, međurazrednoj i školskoj razini.

Na ravnateljevo izvješće nije bilo primjedbi.

Sjednica zavšila u 9,30 sati.

Zapisnik napisala, Predsjednica Školskog odbora,

Gorana Lavrenčić, dipl.iur. Mirjana Stanić, prof.